Wiiki y’okwefumiitiriza ku miganyulo gy’okuyonsa abaana ekomekkerezeddwa leero nga 07 August, n’omulanga gw’okukubiriza ba taata awaka okufaayo okwagazisa bakyala babwe okuyonsa,okulwanyisa endwadde mu baana.
Dr.Victoria Nakibuuka omusawo omukugu mu bujanjabi bw’abaana abawere okuva ku ddwaliro e Nsambya, agamba nti kikulu eri abantu abawangaala ne maama ayonsa, okumwagazisa okuyonsa.
Agambye nti essira baliteeka nnyo ku ba taata b’abaana okugulira bamaama ebyetaagisa n’okumusobozesa okulya obulungi, okumuyambako ku mirimu awaka ,okugabana ku buvunaanyizibwa bw’okulabirira omwana ng’akyali muwere n’ebirala.
Dr.Nakibuuka annyonyola nti emigaso ejiri mukuyonsa omwana miyiytirivu ddala, era nga singa bamaama bamanyi singa tebazanyira mu kuyonsa.
Mulimu okulwanyisa endwadde omwana n’abeera nga talwalalwala, okuzimba obwongo omwana n’akula nga mugezi, obutafuna mugejjo mu bukulu n’endwadde ezitali zimu nga bakuze n’emiganyulo emirala mingi.
Dr.Nakibuuka agamba nti wabula waliwo abakyala abalemereraa okufuna amabeere nga bakazaala, era kino kyebaasinziirako okutandikawo etterekero ly’amabeere erya Breast milk bank mu ddwaliro e Nsambya.
Mu nteekateeka eno abakyala abalina obusobozi okugaba amabeere eri abaana abagetaaga, basooka kukeberebwa endwadde ez’enjawulo olwo nebalyoka batandika okuwaayo amabeere agaterekebwa.
Amabeere gano gasinga kuwebwa baana abazaalibwa nga tebatuuse bulungi ate nga bannyabwe tebalina mabeere, abafiirwako ba nnyabwe mu ssanya n’abalala.
Mu ngeri yeemu musawo Ritah Nakalyango omukugu mukuzaalisa wamu n’ensonga za abaana akolera mu ddwaliro ly’e kawempe, akubirizza ba maama abayonsa okwefaako mu nsonga zobuyonjo okwewala okulwaza omwana .
Mu ngeri yeemu Dr. Julie Wamala omukugu mu byendiisa okuva mu ddwaliro ekkulu e Mulago mu mwanamugimu unit, awadde ba maama amagezi era omufaayo ku mmere gyebalina okugabirira abaana oluvannyuma lw’okuweza emyezi mukaaga.
Bisakiddwa: Namale Shahista
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn scn_Latn